b'\n_START_ARTICLE_\nRoanoken siirtokunta\n_START_SECTION_\nTaustaa\n_START_PARAGRAPH_\nEnglanti oli 1500-luvulla pieni maa oman maanosansa laitamilla. Roanoken siirtokunnan perustaminen oli Englannin ensimm\xc3\xa4inen yritys saada jalansijaa uudella mantereella. Monet sen laivaston aluksista harjoittivat merirosvousta ja ry\xc3\xb6steliv\xc3\xa4t etenkin Espanjan L\xc3\xa4nsi-Intiasta tulevia laivoja. Englantilaislaivojen kapteeneilla oli usein hallitsijan my\xc3\xb6nt\xc3\xa4m\xc3\xa4 kaapparikirja. Englantilaissiirtokunnan perustamista Amerikkaan alettiin suunnitella, jotta merirosvot saisivat jostain helposti tuoreita elintarvikkeita. Siirtokunnassa oli tarkoitus my\xc3\xb6s jossakin vaiheessa aloittaa Englannissa kysyttyjen raaka-aineiden, kuten sokeriruo\'on  ja puuvillan, viljely._NEWLINE_Richard Hakluytin teos Tutkielma asettumisesta l\xc3\xa4nteen kannusti englantilaisia valtaamaan Pohjois-Amerikan siirtomaakseen, ja Sir Walter Raleigh l\xc3\xa4hetti tutkimusretkikunnan Roanoken saarelle.\n_START_SECTION_\nSiirtokunnan perustaminen\n_START_PARAGRAPH_\nEnsimm\xc3\xa4iset siirtolaiset saapuivat Roanokeen vuonna 1585. Heille oli annettu ohjeet kohdella sik\xc3\xa4l\xc3\xa4isi\xc3\xa4 intiaaneja kunnioittavasti, sill\xc3\xa4 he olisivat riippuvaisia n\xc3\xa4ilt\xc3\xa4 saaduista elintarvikkeista, kunnes he saisivat satoa omasta takaa. Kun uudisasukkaat intiaanileiriss\xc3\xa4 vierailun j\xc3\xa4lkeen havaitsivat yhden hopea-astian kadonneen, he syyttiv\xc3\xa4t varkaudesta intiaaneja ja polttivat heid\xc3\xa4n satonsa. Lopuksi siirtolaisten ja intiaanien v\xc3\xa4lit tulehtuivat niin pahoin, ett\xc3\xa4 v\xc3\xa4ltt\xc3\xa4\xc3\xa4kseen n\xc3\xa4lk\xc3\xa4kuoleman englantilaisten oli pakko palata kotimaahansa._NEWLINE_Raleigh ei luopunut siirtokuntasuunnitelmista, vaikka ensimm\xc3\xa4inen asutusyritys olikin mennyt m\xc3\xb6nk\xc3\xa4\xc3\xa4n. John White, joka oli k\xc3\xa4ynyt jo aiemmin Roanokessa, nimitettiin uuden siirtokunnan kuvern\xc3\xb6\xc3\xb6riksi. Vuonna 1587 h\xc3\xa4n l\xc3\xa4hti kohti saarta mukanaan toistasataa miest\xc3\xa4, naista ja lasta. Kahden ja puolen kuukauden merimatkan j\xc3\xa4lkeen laiva saapui Roanokeen 22. hein\xc3\xa4kuuta 1587, ja retkikunta asettui asumaan entisten asukkaiden hylk\xc3\xa4\xc3\xa4miin rakennuksiin._NEWLINE_Ensimm\xc3\xa4iset vaikeudet ilmeniv\xc3\xa4t jo viikon kuluttua, jolloin taskurapuja etsim\xc3\xa4\xc3\xa4n mennyt mies l\xc3\xb6ydettiin kallo murskattuna. Asialla olivat selv\xc3\xa4sti intiaanit. White antoi periksi vaatimuksille kostaa miehen kuolema, mutta siirtolaiset hy\xc3\xb6kk\xc3\xa4siv\xc3\xa4t erehdyksiss\xc3\xa4 v\xc3\xa4\xc3\xa4r\xc3\xa4n heimon kimppuun. Kun siirtolaiset saareen tuonut laiva alkoi kuukauden kuluttua tehd\xc3\xa4 l\xc3\xa4ht\xc3\xb6\xc3\xa4 takaisin, siirtolaiset suostuttelivat Whiten l\xc3\xa4htem\xc3\xa4\xc3\xa4n sen mukana Englantiin noutamaan elintarvikkeita ja lis\xc3\xa4\xc3\xa4 v\xc3\xa4ke\xc3\xa4.\n_START_SECTION_\nSiirtokunnan loppu\n_START_PARAGRAPH_\nKun White saapui Lontooseen, Englannin ja Espanjan v\xc3\xa4lille oli puhjennut sota ja kuningatar oli kielt\xc3\xa4nyt kaikkia laivoja l\xc3\xa4htem\xc3\xa4st\xc3\xa4 Englannista, jotta maalla olisi riitt\xc3\xa4v\xc3\xa4sti kalustoa taistelemaan espanjalaisia vastaan. Kun purjehduskielto lopulta kumottiin, siirtokuntahankkeen alkuper\xc3\xa4isten tukijoiden kiinnostus oli laimentunut eiv\xc3\xa4tk\xc3\xa4 he halunneet en\xc3\xa4\xc3\xa4 varustaa uutta retkikuntaa matkaan. Vuonna 1590 Walter Raleigh\'n onnistui lopulta l\xc3\xb6yt\xc3\xa4\xc3\xa4 muutama laiva, joiden kapteenit olivat halukkaita l\xc3\xa4htem\xc3\xa4\xc3\xa4n h\xc3\xa4nen kanssaan Roanokeen._NEWLINE_Vuoden 1590 elokuussa White vihdoin erotti Roanoken horisontissa. Yll\xc3\xa4tt\xc3\xa4en White huomasi jotain, joka saattoi olla merkki siit\xc3\xa4, ett\xc3\xa4 siirtolaiset olivat yh\xc3\xa4 elossa. L\xc3\xa4hell\xc3\xa4 kohtaa, jossa h\xc3\xa4n oli hyv\xc3\xa4stellyt siirtokunnan j\xc3\xa4senet, taivaalle kohosi savupatsas. Seuraavana aamuna aluksesta laskettiin kaksi laivavenett\xc3\xa4, joista toiseen White asettui. Kun veneet olivat ehtineet puoliv\xc3\xa4liin matkaa, White n\xc3\xa4ki toisen savupatsaan kauempana ja k\xc3\xa4ski muuttamaan kurssia. Maihin noustuaan miehet eiv\xc3\xa4t kuitenkaan l\xc3\xb6yt\xc3\xa4neet j\xc3\xa4lke\xc3\xa4k\xc3\xa4\xc3\xa4n siirtolaisista._NEWLINE_Alukset siirtyiv\xc3\xa4t saaren pohjoispuolelle ja laskivat ankkurin. Juuri muuta merkki\xc3\xa4 siirtolaisista ei l\xc3\xb6ytynyt: yhden puun kaarnaan oli kaiverrettu sana "CRO" ja leirin portinpylv\xc3\xa4\xc3\xa4seen sana "CROATOAN". Croatoan oli sek\xc3\xa4 l\xc3\xa4heisen saaren ett\xc3\xa4 siell\xc3\xa4 asuvan paikallisen intiaaniheimon nimi. Pelk\xc3\xa4st\xc3\xa4 yhdest\xc3\xa4 sanasta ei voitu p\xc3\xa4\xc3\xa4tell\xc3\xa4 olivatko siirtolaiset ehk\xc3\xa4 pakon edess\xc3\xa4 tai vapaaehtoisesti l\xc3\xa4hteneen Croatoan-saarelle, joka on nykyinen Hatteras Island \xe2\x80\x93 vai oliko Croatoan-heimo ehk\xc3\xa4 surmannut heid\xc3\xa4t. Siirtokunta n\xc3\xa4ytti kadonneen kuin maan nielem\xc3\xa4n\xc3\xa4.'